6 Αυγούστου 2025

**Προσαρμοσμένο EBITDA στα €1 δισ.**

**και καθαρά κέρδη στα €0,2 δισ. για το α΄ εξάμηνο 2025**

* *Σταθερά αυξητική πορεία της κερδοφορίας, ως αποτέλεσμα των συνεχιζόμενων επενδύσεων ύψους €6 δισ. την προηγούμενη τριετία*
* *Επενδύσεις €1,3 δισ. με 90% αυτών σε ΑΠΕ, ευέλικτη παραγωγή και διανομή*
* *Αύξηση εγκατεστημένης ισχύος από ΑΠΕ σε 6,3GW*
  + *Νέα έργα 0,9GW στο στάδιο της κατασκευής το β’ τρίμηνο 2025*
  + *Στα 3,7GW τα συνολικά έργα υπό κατασκευή ή έτοιμα προς κατασκευή*
* *Παραγωγή από ΑΠΕ στο 32% του συνολικού ενεργειακού μείγματος της ΔΕΗ με στόχο την πλήρη έξοδο από τον λιγνίτη το 2026*
* *Νέα βελτίωση αξιολόγησης σε θέματα ESG (Περιβάλλον, Κοινωνία, Διακυβέρνηση) από τον διεθνή οίκο Sustainalytics*
* *Ισχυρός ισολογισμός που στηρίζει την αναπτυξιακή πορεία και τις σημαντικές επενδύσεις, με τον δείκτη Καθαρό Χρέος/EBITDA στο 3,2x ακολουθώντας τις προβλέψεις του Επιχειρηματικού Σχεδίου*
* *Σε πορεία επίτευξης του στόχου για προσαρμοσμένο EBITDA €2 δισ. το 2025*

**Βασικά Οικονομικά Μεγέθη[[1]](#footnote-2)**



**Βασικά γεγονότα του α΄ εξαμήνου 2025**

Η ΔΕΗ σημείωσε πολύ καλές επιδόσεις το α’ εξάμηνο του 2025, με τα αποτελέσματα του β’ τριμήνου να υπερβαίνουν τα αντίστοιχα του πρώτου, όπως άλλωστε αναμενόταν, σε συνέχεια της βελτίωσης των ανεμολογικών συνθηκών που συνέβαλαν στην αύξηση της παραγωγής από αιολικά πάρκα, αλλά και συνολικά της καθετοποιημένης δραστηριότητας της. Ως αποτέλεσμα, το προσαρμοσμένο EBITDA διαμορφώθηκε σε €1 δισ. το α΄ εξάμηνο του 2025 καταγράφοντας αύξηση κατά 7% σε σχέση με την αντίστοιχη περυσινή περίοδο.

Οι συνολικές επενδύσεις ανήλθαν σε €1,3 δισ., με την πλειοψηφία αυτών (90%), να αφορούν επενδύσεις σε έργα ΑΠΕ, ευέλικτης παραγωγής και διανομής ηλεκτρικής ενέργειας, σε ευθυγράμμιση με τους στρατηγικούς στόχους του Ομίλου για την δημιουργία ενός καθαρού και ευέλικτου χαρτοφυλακίου παραγωγής ενέργειας καθώς και τον εκσυγχρονισμό και την ψηφιοποίηση των δικτύων διανομής.

Η εγκατεστημένη ισχύς των ΑΠΕ διαμορφώθηκε σε 6,3 GW στο τέλος του α’ εξαμήνου του 2025, μετά και την ολοκλήρωση της κατασκευής άλλων 83 MW στο φωτοβολταϊκό πάρκο της Πτολεμαΐδας, με στόχο να ολοκληρωθούν και τα υπόλοιπα 100 MW έως το τέλος του έτους. Πρόκειται για το μεγαλύτερο ενιαίο φωτοβολταϊκό πάρκο στην Ελλάδα, το οποίο αναπτύσσεται στον χώρο του πρώην λιγνιτωρυχείου της περιοχής και μετά την ολοκλήρωσή του μέχρι το τέλος του 2025 θα έχει συνολική ισχύ 550 MW. Είναι ένα έργο το οποίο αποτελεί έμπρακτη απόδειξη ότι η ενεργειακή μετάβαση μπορεί να έχει αμοιβαία οφέλη τόσο για τη ΔΕΗ όσο και για τις τοπικές κοινωνίες. Παράλληλα, η ΔΕΗ συνεχίζει να ωριμάζει το χαρτοφυλάκιο που διαθέτει σε έργα ΑΠΕ, καθώς εντός του β΄ τριμήνου του 2025, έργα συνολικής ισχύος 871 ΜW εισήλθαν στη φάση της κατασκευής, με τη συνολική ισχύ των έργων υπό κατασκευή, έτοιμων προς κατασκευή ή σε διαδικασία διαγωνισμού (υποβολή προσφορών) να ανέρχεται σε 3,7 GW.

Η λιγνιτική παραγωγή το α’ εξάμηνο 2025 μειώθηκε κατά 6% σε σχέση με το α’ εξάμηνο 2024 και διαμορφώθηκε σε 1,4 TWh. Η παραγωγή από ΑΠΕ αυξήθηκε κατά 1,5% σε σχέση με την αντίστοιχη περίοδο του 2024, παρά τη μείωση κατά 347GWh (-19%) της παραγωγής των μεγάλων υδροηλεκτρικών, λόγω των μειωμένων υδατικών εισροών στους ταμιευτήρες. Στην εν λόγω μεταβολή της παραγωγής από ΑΠΕ, συνέβαλαν θετικά η παραγωγή κυρίως από αιολικά και φωτοβολταϊκά, η οποία αυξήθηκε κατά 40% και 17% αντίστοιχα έναντι του α’ εξαμήνου 2024 σε συνέχεια της προσθήκης νέας ισχύος αλλά και της βελτίωσης των ανεμολογικών συνθηκών το β΄ τρίμηνο του 2025. Ως αποτέλεσμα, η παραγωγή από ΑΠΕ διαμορφώθηκε σε 3,1 TWh και αντιστοιχεί στο 32% της συνολικής παραγωγής της ΔΕΗ. Παράλληλα, η παραγωγή από φυσικό αέριο ενισχύθηκε κατά 18% σε σύγκριση με το α’ εξάμηνο του 2024, κυρίως για την κάλυψη των αναγκών που προέκυψαν από την μειωμένη παραγωγή των υδροηλεκτρικών το α΄ εξάμηνο του 2025, αλλά και της αύξησης του ισοζυγίου εξαγωγών - εισαγωγών στη χώρα (αύξηση εξαγωγών με παράλληλη μείωση εισαγωγών) κατά την ίδια περίοδο.

Η πρόοδος του Ομίλου ΔΕΗ σε θέματα ESG αντικατοπτρίζεται και στις βαθμολογίες που λαμβάνει από διεθνείς οργανισμούς και οίκους αξιολόγησης σε θέματα ESG και πρακτικές βιωσιμότητας. Έτσι, μετά τις πρόσφατες αναβαθμίσεις από τους οργανισμούς CDP, S&P Global και ISS, ακόμη ένας διεθνής οίκος - η Sustainalytics - ανέδειξε τη βελτίωση του ESG προφίλ της ΔΕΗ, αποτυπώνοντας ένα χαμηλότερο επίπεδο κινδύνου. Θέματα όπως οι εκπομπές και τα απόβλητα, καθώς και οι σχέσεις με τις τοπικές κοινωνίες, αποτελούν βασικούς πυλώνες της αξιολόγησης της Sustainalytics και με την συνεχή πρόοδο του σχεδίου αποανθρακοποίησης, αναμένεται περαιτέρω βελτίωση στην εν λόγω βαθμολογία.

**Οικονομικές επιδόσεις**

**Τα προσαρμοσμένα κέρδη προ τόκων, φόρων και αποσβέσεων (EBITDA)** αυξήθηκαν σε €1 δισ. από €0,9 δισ., ενώ **τα προσαρμοσμένα καθαρά κέρδη** **μετά την αφαίρεση των δικαιωμάτων μειοψηφίας** διαμορφώθηκαν σε €0,20 δισ. από €0,18 δισ.[[2]](#footnote-3)

**Ισχυρή χρηματοοικονομική θέση** παρά τις υψηλές επενδύσεις. Ο δείκτης Καθαρό χρέος/EBITDA διαμορφώθηκε σε 3,2x λόγω των αυξημένων επενδύσεων, χαμηλότερα από το όριο του 3,5x που έχει θέσει η ΔΕΗ, με τον καθαρό δανεισμό να διαμορφώνεται σε €6,0 δισ. στις 30.06.2025, σύμφωνα και με τις προβλέψεις του Επιχειρηματικού Σχεδίου, έναντι €5,1 δισ. το τέλος του 2024.

**Διανομή μερίσματος**: Στις 25 Ιουνίου 2025, η Ετήσια Τακτική Γενική Συνέλευση των Μετόχων ενέκρινε τη διανομή μερίσματος συνολικού μικτού ποσού €0,40 ανά μετοχή, το οποίο καταβλήθηκε στις 25 Ιουλίου 2025.

**Προοπτικές για το 2025**

Τα αποτελέσματα του πρώτου εξαμήνου ενισχύουν τις προοπτικές για το σύνολο του έτους. Η ΔΕΗ επιβεβαιώνει τους στόχους για το 2025, για προσαρμοσμένο EBITDA ύψους €2 δισ., προσαρμοσμένα καθαρά κέρδη μετά την αφαίρεση των δικαιωμάτων μειοψηφίας άνω των €0,4 δισ. και διανομή μερίσματος ύψους €0,60/μετοχή (+50% σε σχέση με την εταιρική χρήση του 2024 και +140% σε σχέση με την εταιρική χρήση του 2023).

**Σχολιάζοντας τα αποτελέσματα, ο Γεώργιος Στάσσης, Πρόεδρος και Διευθύνων Σύμβουλος της ΔΕΗ δήλωσε:**

*«Το πρώτο εξάμηνο του 2025 ολοκληρώθηκε με πολύ θετικά αποτελέσματα, τα οποία ενισχύθηκαν σημαντικά από την πολύ καλή πορεία του δεύτερου τριμήνου, επιδόσεις οι οποίες επιβεβαιώνουν τη συνέπεια με την οποία υλοποιούμε τις στρατηγικές μας προτεραιότητες.*

*Οι επενδύσεις ανήλθαν σε €1,3 δισ., με σαφή έμφαση στην ενίσχυση των δικτύων διανομής και την επιτάχυνση της υλοποίησης έργων Ανανεώσιμων Πηγών Ενέργειας - δύο βασικούς πυλώνες της στρατηγικής μας για ανάπτυξη. Τα τελευταία 3 χρόνια η ΔΕΗ έχει υλοποιήσει σημαντικές επενδύσεις ύψους €6 δισ. οι οποίες έχουν συμβάλει τόσο στην αυξημένη κερδοφορία του Ομίλου όσο και στη δυνατότητά του να στηρίζει τους πελάτες του με την παροχή ανταγωνιστικών τιμολογίων. Ο ισολογισμός μας παραμένει ισχυρός, εξασφαλίζοντας την απαραίτητη χρηματοοικονομική ευελιξία για την υποστήριξη του φιλόδοξου επενδυτικού μας πλάνου.*

*Οι Ανανεώσιμες Πηγές Ενέργειας αντιπροσωπεύουν πλέον το 50% της συνολικής εγκατεστημένης μας ισχύος, και η τάση αυτή συνεχίζεται. Μόνο κατά το δεύτερο τρίμηνο, περίπου 0,9 GW πρόσθετης ισχύος εισήλθαν στο στάδιο της κατασκευής, καθώς το χαρτοφυλάκιό μας συνεχίζει να ωριμάζει με σταθερό ρυθμό. Παράλληλα, προχωράμε με απτά βήματα στην υλοποίηση των στόχων μας για αποανθρακοποίηση και παραμένουμε πλήρως εντός χρονοδιαγράμματος για την οριστική απόσυρση του λιγνίτη από το ενεργειακό μας μείγμα έως το 2026.*

*Συνολικά, η ισχυρή μας επίδοση στο πρώτο εξάμηνο ενισχύει την εμπιστοσύνη μας στην ικανότητά μας να επιτυγχάνουμε βιώσιμη ανάπτυξη και ελκυστικές αποδόσεις για τους μετόχους μας. Με βάση αυτά τα αποτελέσματα, επαναλαμβάνουμε τη στόχευση για το σύνολο του 2025 για EBITDA ύψους €2 δισ. και καθαρά κέρδη πάνω από €0,4 δισ., στόχοι που παραμένουν απολύτως εφικτοί με βάση την μέχρι σήμερα απόδοσή μας.»*

**Περαιτέρω ανάλυση ανά επιχειρηματική δραστηριότητα**

**Εμπορία**

Η ζήτηση ηλεκτρικής ενέργειας δε σημείωσε σημαντική μεταβολή το α΄ εξάμηνο του 2025 σε σχέση με την αντίστοιχη περίοδο του 2024 τόσο στην Ελλάδα (-0,2%) όσο και στη Ρουμανία (+0,1%[[3]](#footnote-4)).

Το μέσο μερίδιο της ΔΕΗ στην αγορά προμήθειας στην Ελλάδα διαμορφώθηκε στο 50% παραμένοντας αμετάβλητο σε σχέση με πέρυσι. Στο Διασυνδεδεμένο Σύστημα, το μέσο μερίδιο διαμορφώθηκε στο 50% τον Ιούνιο 2025 (έναντι 53% τον Ιούνιο 2024). Αναλυτικά ανά τάση, το μέσο μερίδιο διαμορφώθηκε σε 16% στην Υψηλή Τάση (από 18%), σε 35% στη Μέση Τάση (από 40%) και σε 62% στη Χαμηλή Τάση[[4]](#footnote-5) (από 63%). Στη Ρουμανία, το μέσο μερίδιο της ΔΕΗ στις πωλήσεις ηλεκτρικής ενέργειας το α’ εξάμηνο 2025 αυξήθηκε στο 16%[[5]](#footnote-6) έναντι 15% την αντίστοιχη περυσινή περίοδο.

**Παραγωγή**

Στην παραγωγή ηλεκτρικής ενέργειας, το μέσο μερίδιο της ΔΕΗ στην Ελλάδα κατέγραψε οριακή μείωση σε 32% το α’ εξάμηνο 2025 από 33% το α’ εξάμηνο 2024, λόγω μειωμένης παραγωγής των υδροηλεκτρικών, των λιγνιτικών και των πετρελαϊκών μονάδων η οποία αντισταθμίστηκε σχεδόν στο σύνολό της από την αυξημένη παραγωγή των μονάδων φυσικού αερίου. Στη Ρουμανία, το μέσο μερίδιο της ΔΕΗ στην παραγωγή από ΑΠΕ (αιολικά/ηλιακά) διαμορφώθηκε σε 23% το α’ εξάμηνο 2025 από 14% την ίδια περίοδο πέρυσι, κυρίως λόγω της αύξησης της παραγωγής από αιολική ενέργεια μετά την προσθήκη - στο τέλος του 2024 - ΑΠΕ συνολικής ισχύος 0,7 GW.

**Παρά την ενίσχυση του χαρτοφυλακίου σε ηλιακή και αιολική ενέργεια, η ένταση εκπομπών** Scope 1 CO2 **κατέγραψε μικρή αύξηση σε σχέση με πέρυσι (**0,49 τόνους ανά παραγόμενη MWh από 0,47 τόνους ανά παραγόμενη MWh το α’ εξάμηνο του 2024)**,** κυρίως λόγω της μεγαλύτερης συμμετοχής των μονάδων φυσικού αερίου στο ενεργειακό μείγμα σε συνδυασμό με τη μειωμένη παραγωγή από υδροηλεκτρικούς σταθμούς.

**Διανομή**

Οι επενδύσεις παρέμειναν ισχυρές το α΄ εξάμηνο του 2025, καταγράφοντας αύξηση 25% σε ετήσια βάση (€0,58 δισ. το α’ εξάμηνο του 2025) συνεχίζοντας την ανοδική πορεία των προηγούμενων ετών. Η αύξηση αυτή είναι ιδιαίτερα έντονη στην Ελλάδα, όπου οι ανάγκες για ψηφιοποίηση του δικτύου διανομής παραμένουν υψηλές, όπως αποτυπώνεται και στη χαμηλότερη διείσδυση των έξυπνων μετρητών σε σύγκριση με τη Ρουμανία. Ωστόσο, η διαδικασία εγκατάστασης έξυπνων μετρητών που βρίσκεται ήδη σε εξέλιξη βελτιώνει συνεχώς την εικόνα ενώ αναμένεται να επιταχύνει περαιτέρω αυτή τη μετάβαση. Στο πλαίσιο αυτό, η διείσδυση των έξυπνων μετρητών βελτιώθηκε στην Ελλάδα σε 16% (από 11%) και στη Ρουμανία σε 58% (από 51%)[[6]](#footnote-7).

Σε λειτουργικό επίπεδο, η απόδοση συνεχίζει να βελτιώνεται. Στην Ελλάδα, ο δείκτης SAIDI μειώθηκε στα 58 λεπτά (από 59 λεπτά) και στη Ρουμανία μειώθηκε στα 36 λεπτά (από 37 λεπτά). Μείωση καταγράφηκε και στον δείκτη SAIFI και στις δύο χώρες (0,72 από 0,78 στην Ελλάδα και 0,96 από 1,15 στη Ρουμανία), αντανακλώντας τις συνεχείς προσπάθειές μας για ενίσχυση της αξιοπιστίας των δικτύων[[7]](#footnote-8).

**Τηλεπικοινωνίες**

Η δυναμική ανάπτυξη του προηγμένου δικτύου Fiber to the Home (FTTH) της ΔΕΗ στην Ελλάδα συνεχίζεται με ταχείς ρυθμούς, έχοντας ήδη φτάσει σε περίπου 1,3 εκατομμύρια νοικοκυριά/επιχειρήσεις ως το τέλος Ιουνίου 2025, σημειώνοντας αύξηση 235% σε σχέση με τον Ιούνιο του 2024 και 94% σε σχέση με το τέλος του 2024. Στόχος, το δίκτυο FTTH να φτάσει σε 1,5 εκατ. νοικοκυριά και επιχειρήσεις μέχρι το τέλος του 2025.

Επιπλέον, ο Όμιλος ΔΕΗ πραγματοποίησε τον Ιούνιο του 2025 την είσοδό του στην αγορά λιανικής τηλεπικοινωνιών, λανσάροντας την νέα υπηρεσία λιανικής διάθεσης internet only, η οποία παρέχεται μέσω του παραπάνω δικτύου, που αποτελεί το ταχύτερα αναπτυσσόμενο δίκτυο οπτικών ινών στην χώρα. Η εν λόγω υπηρεσία προσφέρει εγγυημένες υψηλές ταχύτητες και ανταγωνιστικές τιμές και είναι διαθέσιμη σε 600.000 νοικοκυριά και επιχειρήσεις ενώ επεκτείνεται και σε νέες περιοχές της χώρας.

**Ηλεκτροκίνηση**

Στον τομέα της ηλεκτροκίνησης, η ΔΕΗ συνεχίζει να διατηρεί την ηγετική της θέση στην Ελληνική αγορά διαθέτοντας το μεγαλύτερο δίκτυο δημόσιων σημείων φόρτισης στην χώρα. Παράλληλα, διευρύνει τη δραστηριότητά της και στη Ρουμανία ενισχύοντας περαιτέρω τη γεωγραφική της παρουσία. Ο συνολικός αριθμός σημείων φόρτισης και στις δύο χώρες διαμορφώθηκε σε 3.509 στο τέλος του α’ εξαμήνου του 2025, σημειώνοντας αύξηση κατά 30% σε σχέση με την αντίστοιχη περίοδο του προηγούμενου έτους.

**Πληροφορίες:**

|  |  |
| --- | --- |
| Γενική Διεύθυνση Επενδυτικών Σχέσεων  Χαλκοκονδύλη 30, 104 32 Αθήνα  Τ: +30 210 529 2153  +30 210 529 3665  +30 210 529 3207  [ir@ppcgroup.com](mailto:ir@ppcgroup.com) | Media Relations Ομίλου ΔΕΗ  Χαλκοκονδύλη 32, 104 32 Αθήνα  Τ: +30 210 523 1807  +30 210 529 3404  +30 697 270 7713  [information@ppcgroup.com](mailto:information@dei.gr) |

Το Δελτίο Τύπου είναι διαθέσιμο στον διαδικτυακό τόπο της ΔΕΗ Α.Ε (ppcgroup.com) στην ενότητα “Επενδυτικές Σχέσεις”.

**Σχετικά με τη Δημόσια Επιχείρηση Ηλεκτρισμού Α.Ε.**

Η ΔΕΗ είναι ο κορυφαίος Όμιλος ολοκληρωμένων υπηρεσιών ενέργειας στη Νοτιοανατολική Ευρώπη, με δραστηριότητες στην παραγωγή, διανομή και πώληση προηγμένων προϊόντων και υπηρεσιών ενέργειας στην Ελλάδα, τη Ρουμανία και τη Βόρεια Μακεδονία, ενώ επεκτείνει το αποτύπωμά της στις Ανανεώσιμες Πηγές Ενέργειας (ΑΠΕ) στην Ιταλία και τη Βουλγαρία.

Το παραγωγικό δυναμικό της ΔΕΗ ανέρχεται σε 12,5 GW, με θερμικούς, υδροηλεκτρικούς σταθμούς και εγκαταστάσεις Ανανεώσιμων Πηγών Ενέργειας με συνολική ετήσια παραγωγή ενέργειας περίπου 21TWh, ενώ η συνολική Ρυθμιζόμενη Περιουσιακή Βάση στα δίκτυα διανομής της στο τέλος του 2024 ανερχόταν σε €4,9 δισ.

Ο Όμιλος ΔΕΗ αποτελεί τον μεγαλύτερο προμηθευτή ενέργειας στην Ελλάδα και τη Ρουμανία, εξυπηρετώντας 8,7 εκατ. πελάτες στους οποίους παρέχει περίπου 33TWh ηλεκτρικής ενέργειας και μία ευρεία σειρά ενεργειακών προϊόντων και Υπηρεσιών Προστιθέμενης Αξίας ενέργειας.

Η ΔΕΗ ιδρύθηκε το 1950 και είναι εισηγμένη στο Χρηματιστήριο Αθηνών από το 2001.

**Δήλωση αποποίησης ευθύνης**

Ορισμένες πληροφορίες που περιέχονται στην παρούσα ανακοίνωση, συμπεριλαμβανομένων των μελλοντικών EBITDA, των κερδών, των δαπανών και άλλων οικονομικών μέτρων που αφορούν σε μελλοντικές περιόδους, βασίζονται σε τρέχουσες προσδοκίες και παραδοχές σχετικά με μελλοντικά γεγονότα. Οι χρηματοοικονομικοί δείκτες που αναφέρονται σε μελλοντικές περιόδους βασίζονται σε τρέχουσες εύλογες και καλόπιστες παραδοχές. Δεν παρέχουμε καμία διαβεβαίωση ότι οι εν λόγω χρηματοοικονομικοί δείκτες θα επιτευχθούν.

Αυτές οι δηλώσεις που αφορούν μελλοντικά γεγονότα υπόκεινται, μεταξύ άλλων, i) στους επιχειρηματικούς, οικονομικούς και ανταγωνιστικούς κινδύνους, ii) στις μακροοικονομικές συνθήκες, iii) στη διακύμανση του ευρώ έναντι των συναλλαγματικών ισοτιμιών του δολαρίου ΗΠΑ και του LEU Ρουμανίας, iv) στις τιμές πετρελαίου, φυσικού αερίου και ηλεκτρικής ενέργειας και στην τιμή των δικαιωμάτων εκπομπών CO2, v) στις αλλαγές του τοπίου της αγοράς και του νομικού, κανονιστικού, φορολογικού και δημοσιονομικού τοπίου, vi) στην εξέλιξη του επισφαλούς χρέους, και vii) άλλες αβεβαιότητες και απρόβλεπτες καταστάσεις, οι οποίες σχετίζονται με παράγοντες που η ΔΕΗ δεν είναι σε θέση να ελέγξει ή να εκτιμήσει με ακρίβεια, και οι οποίοι θα μπορούσαν να έχουν ως αποτέλεσμα την ουσιαστική διαφοροποίηση των πραγματικών γεγονότων ή των αποτελεσμάτων από εκείνα που εκφράζονται στην ανακοίνωση. Ως εκ τούτου, δεν θα πρέπει να βασίζεστε υπέρ του δέοντος σε αυτές τις δηλώσεις που αφορούν μελλοντικά γεγονότα, οι οποίες αφορούν μόνον την ημερομηνία της παρούσας ανακοίνωσης.

Η ΔΕΗ δεν αναλαμβάνει καμία υποχρέωση να δημοσιοποιήσει τυχόν αναθεωρήσεις αυτών των δηλώσεων ώστε να αντικατοπτρίζουν γεγονότα ή περιστάσεις μετά την ημερομηνία της παρούσας ανακοίνωσης.

**ΠΑΡΑΡΤΗΜΑ I – ΣΥΝΟΠΤΙΚΕΣ ΕΝΟΠΟΙΗΜΕΝΕΣ ΟΙΚΟΝΟΜΙΚΕΣ ΚΑΤΑΣΤΑΣΕΙΣ**

**Ενοποιημένη Κατάσταση Χρηματοοικονομικής Θέσης (Συνοπτική)**



**Ενοποιημένη Κατάσταση Αποτελεσμάτων (Συνοπτική)**



**Ενοποιημένη κατάσταση ταμιακών ροών (Συνοπτική)**



**ΠΑΡΑΡΤΗΜΑ II**

**Ορισμοί και συμφωνία των Εναλλακτικών Δεικτών Μέτρησης Απόδοσης (“ΕΔΜΑ”)**

**ΕΝΑΛΛΑΚΤΙΚΟΙ ΔΕΙΚΤΕΣ ΜΕΤΡΗΣΗΣ ΑΠΟΔΟΣΗΣ (“ΕΔΜΑ”)**

Ο Όμιλος χρησιμοποιεί Εναλλακτικούς Δείκτες Μέτρησης Απόδοσης (“ΕΔΜΑ”) στα πλαίσια λήψης αποφάσεων σχετικά με τον χρηματοοικονομικό, λειτουργικό και στρατηγικό σχεδιασμό του καθώς και για την αξιολόγηση και την δημοσίευση των επιδόσεών του. Αυτοί οι ΕΔΜΑ εξυπηρετούν στην καλύτερη κατανόηση των χρηματοοικονομικών και λειτουργικών αποτελεσμάτων του Ομίλου, της χρηματοοικονομικής του θέσης καθώς και της κατάστασης ταμειακών ροών. Οι εναλλακτικοί δείκτες (ΕΔΜΑ) θα πρέπει να λαμβάνονται υπόψη πάντα σε συνδυασμό με τα οικονομικά αποτελέσματα που έχουν συνταχθεί σύμφωνα με τα ΔΠΧΑ και σε καμία περίπτωση δεν αντικαθιστούν αυτά.

**Εναλλακτικοί Δείκτες Μέτρησης Απόδοσης (“ΕΔΜΑ”)**

Κατά την περιγραφή των επιδόσεων του Ομίλου χρησιμοποιούνται “Προσαρμοσμένοι” δείκτες όπως: Προσαρμοσμένο EBITDA χωρίς ειδικές προσαρμογές, Λειτουργικές δαπάνες προ αποσβέσεων και απομειώσεων χωρίς ειδικές προσαρμογές, Προσαρμοσμένα καθαρά κέρδη / (ζημίες) χωρίς ειδικές προσαρμογές και Προσαρμοσμένα καθαρά κέρδη/(ζημίες) μετά από δικαιώματα μειοψηφίας. Οι δείκτες αυτοί υπολογίζονται αφαιρώντας από τους οικονομικούς δείκτες, οι οποίοι έχουν υπολογιστεί από κονδύλια των ετήσιων ή ενδιάμεσων χρηματοοικονομικών καταστάσεων, την επίδραση και τα κόστη που προκύπτουν από γεγονότα τα οποία συνέβησαν κατά την εκάστοτε περίοδο αναφοράς και τα οποία δεν έχουν επηρεάσει τα ποσά των προηγούμενων περιόδων.

**EBITDA (Δείκτης λειτουργικών κερδών πριν από αποσβέσεις και απομειώσεις, καθαρές χρηματοοικονομικές δαπάνες και φόρους)**

Ο δείκτης EBITDA εξυπηρετεί στην καλύτερη ανάλυση των λειτουργικών αποτελεσμάτων του Ομίλου και υπολογίζεται ως εξής: Σύνολο κύκλου εργασιών μείον το σύνολο των λειτουργικών εξόδων πριν από αποσβέσεις και απομειώσεις. Οι υπολογισμοί παρουσιάζονται στον Πίνακα Α.

**Λειτουργικές δαπάνες προ αποσβέσεων και απομειώσεων χωρίς ειδικές προσαρμογές**

Ο δείκτης αυτός προκύπτει αν από τη γραμμή «Λειτουργικές δαπάνες προ αποσβέσεων και απομειώσεων» του πίνακα του EBITDA όπως παρουσιάζεται ανωτέρω, αφαιρεθούν οι ειδικές προσαρμογές που αναφέρονται στη σημείωση του Προσαρμοσμένου EBITDA κατωτέρω. Ο δείκτης παρουσιάζεται στον Πίνακα Β.

**Προσαρμοσμένο EBITDA (Δείκτης λειτουργικών κερδών πριν από αποσβέσεις και απομειώσεις, καθαρές χρηματοοικονομικές δαπάνες και φόρους)**

Το Προσαρμοσμένο EBITDΑ εξυπηρετεί στην καλύτερη ανάλυση των λειτουργικών αποτελεσμάτων του Ομίλου, εξαιρουμένης της επίδρασης των ειδικών προσαρμογών. Για την εξάμηνη περίοδο που έληξε την 30η Ιουνίου 2024 η ειδική προσαρμογή που επηρέασε το Προσαρμοσμένο EBITDA είναι η αποτίμηση συμβάσεων αγοραπωλησίας ηλεκτρικής ενέργειας ποσού € 48 εκατ. (αρνητική επίπτωση) για τον Όμιλο. Για την εξάμηνη περίοδο που έληξε την 30η Ιουνίου 2025, οι ειδικές προσαρμογές που επηρέασαν το Προσαρμοσμένο EBITDA είναι οι ακόλουθες: α) πρόβλεψη για αποζημίωση κινήτρου αποχώρησης προσωπικού λόγω εξόδου από την υπηρεσία ποσού ύψους € 23 εκατ. για τον Όμιλο (αρνητική επίπτωση) και β) αποτίμηση συμβάσεων αγοραπωλησίας ηλεκτρικής ενέργειας ύψους €27 εκατ. για τον Όμιλο (θετική επίπτωση). Ο υπολογισμός του Προσαρμοσμένου EBITDA παρουσιάζεται στον Πίνακα Γ.

**Προσαρμοσμένα καθαρά κέρδη/(ζημίες)**

Ο δείκτης αυτός εξυπηρετεί στην καλύτερη ανάλυση των αποτελεσμάτων του Ομίλου, εξαιρουμένης της επίδρασης των ειδικών προσαρμογών και του υπολογισμένου φόρου επί αυτών. Για την εξάμηνη περίοδο που έληξε την 30η Ιουνίου 2024 και 30η Ιουνίου 2025 για τον Όμιλο, έχουν επιπρόσθετα εξαιρεθεί οι Προβλέψεις από υποαξίες περιουσιακών στοιχείων και ο φόρος επί αυτών, ενώ για την εξάμηνη περίοδο που έληξε την 30η Ιουνίου 2025 για τον Όμιλο, έχουν επιπρόσθετα εξαιρεθεί οι Αποσβέσεις από αναπροσαρμογή παγίων περιουσιακών στοιχείων, οι Συναλλαγματικές διαφορές αποτίμησης δανείων, το Κέρδος από επανεκτίμηση συμμετοχής σε συγγενείς, η Υποαξία εξαγοράς θυγατρικών και ο φόρος επί όλων αυτών. Οι υπολογισμοί παρουσιάζονται στον Πίνακα Δ.

**Προσαρμοσμένα καθαρά κέρδη/(ζημίες) μετά από δικαιώματα μειοψηφίας**

Τα Προσαρμοσμένα καθαρά κέρδη/(ζημίες) μετά από δικαιώματα μειοψηφίας εξυπηρετούν στην καλύτερη ανάλυση των αποτελεσμάτων του Ομίλου, εξαιρουμένης της επίδρασης των δικαιωμάτων μειοψηφίας, και των δικαιωμάτων μειοψηφίας επί των ειδικών προσαρμογών. Οι ειδικές προσαρμογές που επηρέασαν τα Προσαρμοσμένα καθαρά κέρδη/(ζημίες) μετά από δικαιώματα μειοψηφίας για τον Όμιλο για την εξάμηνη περίοδο που έληξε την 30 Ιουνίου 2025 ήταν α) κέρδη από αποτίμηση συμβάσεων αγοραπωλησίας ηλεκτρικής ενέργειας και β) πρόβλεψη για αποζημίωση κινήτρου αποχώρησης προσωπικού λόγω εξόδου από την υπηρεσία, ενώ για την εξάμηνη περίοδο που έληξε την 30 Ιουνίου 2024, η ειδική προσαρμογή που επηρέασε τον δείκτη ήταν μόνο τα κέρδη από αποτίμηση συμβάσεων αγοραπωλησίας ηλεκτρικής ενέργειας. Οι υπολογισμοί παρουσιάζονται στον Πίνακα Ε.

**Καθαρός δανεισμός**

Ο Καθαρός δανεισμός είναι ένας ΕΔΜΑ που χρησιμοποιεί η διοίκηση για να αξιολογήσει την κεφαλαιακή διάρθρωση του Ομίλου και την δυνατότητα μόχλευσης. Ο Καθαρός δανεισμός υπολογίζεται προσθέτοντας στα μακροπρόθεσμα δάνεια το βραχυπρόθεσμο μέρος μακροπρόθεσμων δανείων και τα βραχυπρόθεσμα δάνεια, αφαιρώντας από το σύνολο τα χρηματικά διαθέσιμα, τις δεσμευμένες καταθέσεις που αφορούν σε δανειακές συμβάσεις και τα χρηματοοικονομικά περιουσιακά στοιχεία επιμετρούμενα στην εύλογη αξία μέσω των συνολικών εισοδημάτων και προσθέτοντας το αναπόσβεστο μέρος των εξόδων σύναψης δανείων και προσαρμογών ΔΠΧΑ 9. Οι υπολογισμοί παρουσιάζονται στον πίνακα ΣΤ.













1. Ανάλυση των μεγεθών παρέχεται στους Εναλλακτικούς Δείκτες Μέτρησης και Απόδοσης στο Παράρτημα ΙΙ. [↑](#footnote-ref-2)
2. Ανάλυση των μεγεθών παρέχεται στους Εναλλακτικούς Δείκτες Μέτρησης και Απόδοσης στο Παράρτημα ΙΙ. [↑](#footnote-ref-3)
3. Με βάση τα στοιχεία της Transelectrica [↑](#footnote-ref-4)
4. Mε βάση τα στοιχεία του Ομίλου Χρηματιστηρίου Ενέργειας (EnEx) [↑](#footnote-ref-5)
5. Εκτίμηση με βάση τα στοιχεία της ANRE [↑](#footnote-ref-6)
6. Τα μεγέθη του α’ εξαμήνου 2024 βασίζονται σε απολογιστικά στοιχεία και του α’ εξαμήνου 2025 σε εκτιμήσεις με βάση τα τελευταία διαθέσιμα στοιχεία [↑](#footnote-ref-7)
7. Τα μεγέθη του α’ εξαμήνου 2024 βασίζονται σε απολογιστικά στοιχεία και του α’ εξαμήνου 2025 σε εκτιμήσεις με βάση τα τελευταία διαθέσιμα στοιχεία [↑](#footnote-ref-8)